City of Lies

City of Lies on vuonna 2018 ensi-iltansa saanut Brad Furmanin ohjaama yhdysvaltalais-brittiläinen "hood"-tyylinen rikosdraamaelokuva, jonka pääosissa ovat Johnny Depp tosielämän rikosetsivänä Russell Poolena (1956–2015) ja Forest Whitaker toimittaja Darius ”Jack” Jacksonina, joka on Randall Sullivanin fiktiivinen versio. Elokuva sijoittuu 1990-luvun ja vuoden 2015 Los Angelesiin ja kertoo LAPD:n vuosina 1996 ja 1997 tekemistä hip hop -artistien Tupac Shakurin ja The Notorious B.I.G.:in murhatutkinnoista.
"City of Lies" perustuu tositapahtumiin ja Randall Sullivanin Pulitzer-ehdokkaana olleeseen tietokirjaan "LAbyrinth" (2002), jonka pohjalta Christian Contreras sovitti elokuvan käsikirjoituksen. Elokuva sai maailmanensi-iltansa Italiassa vuoden 2018 "Noir in Festival" -elokuvajuhlilla Comossa.
Juoni.
Eläköitynyt LAPD:n rikosetsivä Russell Poole (Johnny Depp) ja palkittu toimittaja Darius ”Jack” Jackson (Forest Whitaker) yhdistävät voimansa ja heidän tavoitteinaan on ratkaista suosittujen hip hop -artistien The Notorious B.I.G.:in ja Tupac Shakurin murhat, joita ei ole virallisesti koskaan selvitetty.
Poole alkaa epäillä poliisien korruptoituneisuutta, joka vie hänet vaaralliselle tielle korruption maailmaan ja valheiden verkkoon. Kun The Notorious B.I.G. eli Christopher Wallace haudataan, tapahtuu samana päivänä tappo, jossa uhrina on afroamerikkalainen poliisi ja tekijänä valkoinen poliisi. Vaikka uhri oli osoittautunut uhkaavaksi, ovat LAPD:n tuoreessa muistissa Rodney Kingin pahoinpitely ja O. J. Simpsonin oikeudenkäynnit. Poole selvittää poliiseilla olleen yhteyksiä muun muassa B.I.G.:in entisen kaverin, sittemmin vihamiehen Tupac Shakurin eli 2Pacin levy-yhtiöön Death Row Recordsiin.
Näyttelijät.
The Notorious B.I.G.:in äiti Voletta Wallace näyttelee elokuvassa itseään.
Tuotanto.
Kehitys.
Tuottaja Miriam Segalin brittiläinen tuotantoyhtiö Good Films kertoi helmikuussa 2013 ostaneensa Randall Sullivanin teoksen "LAbyrinthin" elokuvausoikeudet. Teos tarkastelee Los Angelesin poliisin korruptiota, joka oli yhteydessä rikosetsivän Russell Poolen tekemiin Tupac Shakurin ja The Notorious B.I.G.:in murhien tutkintoihin. Tutkinnat eivät olleet tuloksellisia.
"The Hollywood Reporter" kertoi syyskuussa 2016 Brad Furmanin ohjaavan elokuvan Christian Contrerasin teoksesta sovittaman käsikirjoituksen pohjalta.
Roolitus.
Johnny Depp kiinnitettiin elokuvaan näyttelemään tosielämän losangelesilaista poliisietsivää Russell Poolea syyskuussa 2016. Randall Sullivanin mukaan Leonardo DiCaprio oli ollut kiinnitettynä Russell Poolen rooliin vuosia aiemmin ennen Deppin kiinnitystä.
Rockmond Dunbar kiinnitettiin Dreadlocksin rooliin, Forest Whitaker journalistiksi, joka auttaa rikosetsivää paljastamaan totuuden murhien takana, ja Neil Brown Junior korruptoituneen poliisin Rafael Pérezin rooliin marraskuussa 2016. Elokuvan kuvauksien alettua joulukuun 2016 aikana kerrottiin Xander Berkeleyn, Shea Whighamin, Wynn Everettin, Toby Hussin, Louis Herthumin ja Shamier Andersonin kiinnityksistä elokuvaan. Elokuvan näyttelijäkokoonpano kasvoi niin edelleen Amin Josephin, Laurence Masonin ja Joseph Ferranten kiinnityksien myötä tammikuussa 2017.
Kuvaukset.
Elokuvan – jonka työnimenä tuolloin oli "LAbyrinth" – kuvaukset alkoivat Los Angelesissa Kaliforniassa 13. joulukuuta 2016 ja päättyivät toukokuussa 2017.
Julkaisun peruminen ja elokuvan hyllytys.
Elokuvan, joka oli saanut uudeksi nimekseen "City of Lies", ensimmäinen traileri julkaistiin 21. toukokuuta 2018, joka olisi ollut The Notorious B.I.G.:n 46-vuotissyntymäpäivä. Sen Yhdysvaltain ja Ison-Britannian teatteriensi-illan ajankohdaksi ilmoitettiin 7. syyskuuta 2018, jolloin tuli kuluneeksi 22 vuotta Tupac Shakurin ampumisesta.
"City of Lies" hyllytettiin virallisesti 19. heinäkuuta 2018. Elokuun alussa 2018 kerrottiin julkisesti, että elokuva on vedetty pois julkaisusta ja ensi-illan perumisen syyksi kerrottiin meneillään ollut oikeusjuttu, jossa elokuvan kuvausryhmän jäsen Gregg ”Rocky” Brooks nosti kanteen Johnny Deppiä, ohjaajaa Brad Furmania ja useita tuottajia vastaan. Elokuvalle ei ilmoitettu uutta julkaisuajankohtaa. Elokuun lopussa 2018 israelilainen Leumi-pankki nosti kanteen Global Road Entertainmentia ja Miramaxia vastaan ja vaati maksettavaksi miljoonia dollareita maksamattomista takuista, jotka johtuivat elokuvan poisvetämisestä julkaisusta.
Elokuussa 2018 "The Daily Beast" -uutissivusto kirjoitti, että oikeusjuttua käytettiin tekosyynä. Uutissivuston mukaan Los Angelesin poliisilaitos on mahdollisesti saattanut yrittää tukahduttaa elokuvan, jossa poliisilaitos kuvataan kielteisessä valossa, tai että jotkut muut Los Angelesin poliisilaitokseen kytkeytyvät vaikutusvaltaiset ihmiset eivät halunneet elokuvaa julkaistavan. Heinäkuussa 2020 podcast-juontaja Adam Tod Brown väitti, että elokuva tukahdutettiin, jotta Voletta Wallace ei voisi avata poikansa murhatutkintaa uudelleen ja haastaa Los Angelesin poliisilaitosta oikeuteen.
Ensi-ilta.
"City of Lies" sai maailmanensi-iltansa "Noir in Festival" -elokuvajuhlilla Comossa Italiassa 8. joulukuuta 2018. Se esitettiin elokuvajuhlien päätöselokuvana.
Maaliskuun alussa 2021 Saban Films osti elokuvan Yhdysvaltain levitysoikeudet. "City of Lies" sai teatteriensi-iltansa Yhdysvalloissa noin kaksi ja puoli vuotta kestäneiden hyllytyksen ja teatteriensi-iltojen lykkäysten jälkeen 19. maaliskuuta 2021 niissä elokuvateattereissa, joissa sen esittäminen oli mahdollista koronaviruspandemiasta johtuen. Digivuokraamoissa elokuva julkaistiin 9. huhtikuuta 2021. Isossa-Britanniassa "City of Lies" ei saanut teatterilevitystä, mutta se julkaistiin suoraan internetiin 9. huhtikuuta 2021.
Suomessa "City of Lies" on julkaistu VOD:ina suoraan internetiin, missä se on saatavilla sekä myynti- että vuokraversiona.
Vastaanotto.
"City of Lies" tuotti maailmanlaajuisesti yli 2,8 miljoonan dollarin lipputulot.
"City of Lies" on saanut elokuvakriitikoilta vaihtelevia arvioita. Rotten Tomatoes -sivuston mukaan 51 prosenttia kriitikoista on antanut elokuvalle positiivisen arvosanan 6,0/10 keskiarvolla. Keräys perustuu 49 arviointiin. Yli 500 käyttäjästä 80 prosenttia on antanut elokuvalle myönteisen arvosanan 4,1/5 keskiarvolla. Metacritic-sivuston mukaan 12 arvostelun perusteella elokuva on saanut 44 pistettä sadasta mahdollisesta. Metacriticin 19 käyttäjää on antanut elokuvalle keskiarvon 7,1/10.